
[bookmark: Innstilling]Rådmannens innstilling
1. Hol kommunestyre bevilger kr 3 millioner til A-konto rentefritt lån til private i påvente av erstatning fra Statens naturskadeordning. Bevilgningen dekkes over disposisjonsfondet og budsjetteres på ansvar 1040 (plan og utvikling). Rådmannen behandler innkomne søknader fortløpende etter retningslinjene som fremkommer av saksfremlegget, så snart de er fullstendige. Vedlagte søknadsskjemaer skal brukes.
Rådmannen gis fullmakt til å korrigere søknadsskjemaer i tråd med vedtaket etter behandling i kommunestyret.
Det rapporteres om tildeling av midler i februar 2024.

2. Hol kommunestyre bevilger kr 3 millioner til tilskudd til veilag for å få dekket udekkede utgifter fra Statens naturskadeordning (egenandeler og evt. avkortninger). Bevilgningen dekkes over disposisjonsfondet og budsjetteres på ansvar 1040 (plan og utvikling). Rådmannen behandler innkomne søknader fortløpende etter retningslinjene som fremkommer av saksfremlegget, så snart de er fullstendige. Vedlagte søknadsskjemaer skal brukes.
Rådmannen gis fullmakt til å korrigere søknadsskjemaer i tråd med vedtaket etter behandling i kommunestyret.
Det rapporteres om tildeling av midler i februar 2024.





[bookmark: UtvalgsNavn][bookmark: MØTESAKSNR][bookmark: Møtedato]Kommunestyre har behandla sak 69/2023 i møte den 21.09.2023
Behandling 
[bookmark: Behandling]Saksordfører: Ordfører Petter Rukke
Bjørnar Bøkko (Sp) stilte spørsmål om habilitet da han kan være kvalifisering for å søke på ordningen for sin private vei, Fvl § 6, 2. ledd 
Bjørnar Bøkko (Sp) fratrådde møte og Asle Feten (Sp) tiltrådde møte kl 17:54
Henning Solhaug (H) ba om gruppemøte kl 17:58, møte ble hevet. 
Møte ble satt igjen kl 18:03.

Bjørnar Bøkko (Sp) er inhabil 15 mot 6 (5 H - Vindegg, Tørrisplass, Solhaug, Kolderup, Kjærholt ,1Sp - Lauvrud).
-------------------------------
Torstein Seim(Sp) stilte spørsmål om habilitet, da han sitter i vegstyre på Åsvegen og er grunneier Fvl § 6, 2. ledd 
Torstein Seim (Sp) fratrådde møte og Vebjørn Håvardsrud (Sp) tiltrådde møte kl 18.09
Torstein Seim (Sp) er inhabil 15 mot 6 (5 H - Vindegg, Tørrisplass, Solhaug, Kolderup, Kjærholt,  1 Sp - Lauvrud). 
-------------------------------
Tilleggsforslag fremmet av Ordfører Petter Rukke til punkt 1:
Rådmannen gis fullmakt til å administrere og tildele utlån til søknadsberettigede innenfor den totale utlånsrammen.
Eventuelt mislighold av utlån kan overføres kommunens innkrevingskontor. 
------------------------------
Tilleggsforslag fremmet av Sigrid Simensen Ilsøy (Sp):
Ny innledning i vedtaket:
"Berørte etter uværet "Hans" og nedbøren i august 2023 med eiendom i Hol kommune, som har søkt Statens naturskadeordning om erstatning, kan søke Hol kommune om økonomiske strakstiltak i form av to ulike ordninger:"
Endringer i punkt 1:
•    Hol kommunestyre bevilger kr 6 millioner til A-konto... (i første setning)
•    Lån kan innvilges opp til omsøkt beløp fra Statens naturskadeordning (ny andre setning)
Endringer i punkt 2:
•    Hol kommunestyre bevilger kr 3 millioner til tilskudd til veilag i Hol kommune og private med fast bopæl i Hol kommune for å dekke udekkede... (i første setning)
•    Det settes en grense på inntil 500 000kr pr søknad som kommunens støtte. (Ny andre setning)
Forslag til endring i punkt 2
 Stryke "og evt. avkortninger" i parentesen (egenandeler og evt. avkortninger).

------------------------------
Nina Dalen (Ap) ba om et gruppemøte, møte ble hevet kl 18:41
Møte ble satt igjen kl 18:57
Henning Solhaug (H) foreslo på vegne av H/Ap : punkt 2 sendes tilbake og utredes nærmere konsekvenser. 
Møte ble hevet for et gruppe kl 19:06, møte ble satt igjen kl 19:10
Vebjørn Håvardsrud (Sp) fratrådde møte, og Torstein Seim (Sp) tiltrådde møte igjen etter behandling av denne saken kl 19:21
Asle Feten (Sp) fratrådde møte, og Bjørnar Bøkko (Sp) tiltrådde møte igjen etter behandling av denne saken kl 19:21
Votering:
Tilleggsforslag til punkt 1 fremmet av Ordfører Petter Rukke ble enstemmig vedtatt. 
Ny innledning i vedtaket fremmet av Sigrid Simensen Ilsøy (Sp), ble enstemmig vedtatt. 
Rådmannens punkt 1 mot endringsforslag i punkt 1 fremmet av Sigrid Simensen Ilsøy (Sp), endringsforslag ble enstemmig vedtatt. 
Endring punkt 2 første kulepunkt fremmet av Sigrid Simensen Ilsøy, ble enstemmig vedtatt
Endring punkt 2 andre kulepunkt fremmet av Sigrid Simensen Ilsøy, ble enstemmig vedtatt
Endring punkt 2 tekst fremmet av Sigrid Simensen Ilsøy, ble enstemmig vedtatt
Forslag fremmet av Henning Solhaug (H) punkt 2 om å sende saken tilbake, ble vedtatt 17- 4 (Ilsøy, Grøslandsbråten, Håvardsrud og Lauvrud)
Rådmannens innstilling med vedtatt tillegg ble enstemmig vedtatt. 

Vedtak
[bookmark: Vedtak]
"Berørte etter uværet "Hans" og nedbøren i august 2023 med eiendom i Hol kommune, som har søkt Statens naturskadeordning om erstatning, kan søke Hol kommune om økonomiske strakstiltak i form av to ulike ordninger:"
1.Hol kommunestyre bevilger kr 6 millioner til A-konto rentefritt lån til private i påvente av erstatning fra Statens naturskadeordning. Lån kan innvilges opp til omsøkt beløp fra Statens naturskadeordning. Bevilgningen dekkes over disposisjonsfondet og budsjetteres på ansvar 1040 (plan og utvikling). Rådmannen behandler innkomne søknader fortløpende etter retningslinjene som fremkommer av saksfremlegget, så snart de er fullstendige. Vedlagte søknadsskjemaer skal brukes.
Rådmannen gis fullmakt til å korrigere søknadsskjemaer i tråd med vedtaket etter behandling i kommunestyret.
Det rapporteres om tildeling av midler i februar 2024.



Rådmannen gis fullmakt til å administrere og tildele utlån til søknadsberettigede innenfor den totale utlånsrammen.

Eventuelt mislighold av utlån kan overføres kommunens innkrevingskontor. 
 

Punkt 2 sendes tilbake og utredes nærmere konsekvenser.
 
2. Hol kommunestyre bevilger kr 3 millioner til tilskudd til veilag i Hol kommune og private med fast bopel i Hol kommune for å dekke udekkede utgifter fra Statens naturskadeordning (egenandeler). Det settes en grense på inntil 500 000kr pr søknad som kommunens støtte. Bevilgningen dekkes over disposisjonsfondet og budsjetteres på ansvar 1040 (plan og utvikling). Rådmannen behandler innkomne søknader fortløpende etter retningslinjene som fremkommer av saksfremlegget, så snart de er fullstendige. Vedlagte søknadsskjemaer skal brukes.
Rådmannen gis fullmakt til å korrigere søknadsskjemaer i tråd med vedtaket etter behandling i kommunestyret.
Det rapporteres om tildeling av midler i februar 2024.
 
 
 
  
 
 


Saken avgjøres av
Kommunestyret
Vedlegg
Vedlegg
	[bookmark: Vedlegg]1
	Soknadsskjema forskuttering Statens naturskadeordning_private endelig utgave

	2
	Soknadsskjema Statens naturskadeordning_veilag tilskudd endelig utgave



Dokument i saken
Ingen
Saksopplysninger
[bookmark: Start]Ekstremværet «Hans» 7-9. August med store nedbørsmengder over kort tid på vannmettet grunn førte til flere jordskred, utglidninger og lokale flommer. To uker senere førte store nedbørsmengder over kort tid til forverring av skadene. Det foreligger ikke komplett oversikt over omfanget av skred /skadene knyttet til dette på privat eiendom.
Hol kommune har ansvar for utbedring på kommunal eiendom og kommunal infrastruktur. På privat eiendom har grunneier ansvar for utbedring av skader. Privat forsikring dekker skader på bygg innvendig /utvendig samt inntil 5 da hage /tun. Alle forsikringsselskap deltar i Norsk Naturskadepool og har ordning for dette. Egenandelen ved slike skader er mindre, fast beløp. Oppgjør utbetales så snart forsikringsselskapet har avgjort saken.
For skader som ikke kan forsikres (dvs ikke kunne vært forsikret) kan private grunneiere søke Statens naturskadeordning om naturskadeerstatning til gjenoppretting av skader som direkte er oppstått pga ekstremvær. Private grunneiere (samt veilag mv) kan søke direkte til Landbruksdirektoratet innen 90 dager etter at skaden oppstod. Minstebeløpet for å søke om erstatning fra statens naturskadeordning er kr 20 000. Det er 30 % egenandel for skader inntil kr 100 000 og 15 % egenandel for skader over dette. Ved skade over kr 50 000 må søker legge ved tilbud fra èn entreprenør, over kr 200 000 må det være med tilbud fra to entreprenører. Eventuelt kan en bruke autorisert takst i stedet for anbud.
Det er kostnadene ved å reparere skadene tilbake til slik det var rett før skaden, som dekkes av ordningen. Det kan etter søknad gis et tilskudd som dekker 20 % av kostnadene ved et mindre forbedringstiltak i forbindelse med reparasjon, men tilskuddet kan ikke overstige 30 000 kroner. Det er ikke mulig å få forskuddsbetaling, men regjeringen har besluttet at det skal være forenklet behandling med mindre krav til dokumentasjon og økte personalressurser. Normal saksbehandlingstid er oppgitt til 2-4 mnd. Tiltak kan gjennomføres før søknaden er behandlet.
NVE forvalter ellers tilskudd til strakstiltak og større sikringstiltak i egen ordning, som betinger søknad fra kommune, fylkeskommune, grunneiere i samråd med NVE og geolog /fagekspertise. Slike søknader skal være koordinert og samordnet, gjerne for større områder, de er ikke beregnet for enkelttiltak eller enkeltsøkere.
Formannskapet behandla sak 85/2023 i møte den 06.09.2023:
«Berørte etter uværet "Hans" og nedbøren i august 2023 med eiendom i Hol kommune, som har søkt Statens naturskadeordning om erstatning, kan søke Hol kommune om økonomiske strakstiltak i form av to ulike ordninger:
1. A-konto utbetaling av et rentefritt lån i påvente av erstatning fra statens naturskadeordning. 
Dokumentasjon som må ligge ved søknaden er: 
-takst/anbud.
-Dokumentasjon på at det er søkt om erstatning fra Naturskadefondet
Når statens naturskadeordning har behandla ferdig saken, avregnes denne av kommunen.
Dokumentasjon som skal ligge ved før en avregning blir ferdigstilt er:
- Alle fakturaer/regnskap.
- Dokumentasjon på utbetaling fra naturskadefondet.
- For mye utbetalt, blir innkrevd av kommunen
Tiltaket dekkes av disposisjonsfondet. (Renter og kapital fram til innbetaling) 
Ordningen trer i kraft omgående.
Saken fremmes som en ny sak i kommunestyret
2. Kommunen bevilger et beløp fra disposisjonsfondet pålydene 3 MNOK hvor veilag eller lignende kan søke om å få dekket udekkede utgifter fra statens naturskadeordning (egenandeler og evt. avkortinger). Fondets størrelse kan økes ved behov.
 - Det utredes en sak til Kommunestyret.
I tillegg må Hol kommune følge opp følgende punkter:
- Hol kommune må søke om tilskudd for strakstiltak hos NVE og få gjennomført dette på berørte hus og eiendommer så fort som mulig. Det er spesielt viktig å få sikret rasrenner og bekkefar samt gjøre akutte sikringstiltak før vinteren kommer.
- Hol kommune må samordne og være koordinator for tiltak som skal gjøres der flere grunneiere er involvert.
- Hol kommune skal undersøke muligheten for å søke skjønnsmidler. 
- Hol kommune skal snarlig, innen en uke, ta kontakt med alle som har fått skader på hus og eiendommer i forbindelse med «Hans». Hovedformålet for kommunen er å informere og opprette dialog.»
Forhold til overordnet plan
Kommuneplanens samfunnsdel, flere aktuelle avsnitt
Miljøkonsekvenser
Ordningen skal bidra til oppretting av skade på natur, nærmiljø, infrastruktur, tiltakene må skje på en måte som ikke gir negative miljøkonsekvenser.
Økonomiske konsekvenser
Disposisjonsfondet reduseres med beløp tilsvarende bevilget tilskudd, eller tilsvarende tapte renter ved bevilget rentefritt lån
Vurdering
1 - A-konto rentefritt lån i påvente av erstatning fra Statens naturskadeordning

Det er ikke praktisk gjennomførbart å få total oversikt over alle skader på privat eiendom uten at grunneiere selv melder fra, fordi det ikke er mulig å identifisere alle «mindre» skred eller hendelser på annen måte. Derfor er det også vanskelig å anslå behovet for samlet låneramme. Kommunen kjenner til at 5 grunneiere har søkt om naturskadeerstatning eller kommer til å gjøre det. Mest trolig er det tale om mer enn 10 stk i alt. Kjente skader pr. søker varierer mellom kr 70 000 og kr 900 000, en kan kanskje regne med at de største skadene nå er kjent.

Et utlån til private i påvente av erstatning fra Statens naturskadeordning, er å regne som utgifter i driftsregnskapet. Utlånet må finansieres fra disposisjonsfondet siden det ikke kan lånefinansieres ifølge kommuneloven § 14-(15, 16, 17). Innenfor finansreglementet kan kommunen låne ut inntil 10 % av kommunens langsiktige finansielle aktiva, som kan defineres som disposisjonsfondet. Beholdning på ordinært disposisjonsfond er 84,7 mnok pr. 7. sept, i tillegg til 40 mnok som kommunens byggefond.

Det er allerede bevilget 10,75 mnok i utlån fra disposisjonsfondet: 5,75 mnok til Hol IL som forskuttering av MVA og spillemidler, 5 mnok til Ustekveikja energi Holding som mellomfinansiering/kortsiktig lån (sak i formannskap, k-styret 21. sept.).  Rammen for ytterligere utlån bør derfor begrenses.

Det foreslås at det settes en ramme på inntil 3 mill kr som utlån til a-konto erstatning til privatpersoner som har søkt Statens naturskadeordning. I søknadsskjema skal det spesifiseres hvilke skader det søkes om, dokumentasjon om søknad til naturskadeordningen, og signeres på at beløpet betales tilbake etter erstatning er overført fra naturskadeordningen.

Basert på et slikt anslag og for å ha en forutsigbar og rettferdig ordning foreslår rådmannen i tillegg å ha en beløpsgrense på kr 300 000 pr søker. Med denne avgrensingen får en fordelt tilsagn på flere søkere og sikret søkers likviditet slik at utbedring gjennomføres, bakgrunnen er også at kommunen ikke kan gi lån for hele tiltaket.

Det legges opp til at private kan søke denne ordninga før søknad til Naturskadeordninga er behandlet, og at kommunen skal avregne etter at naturskadeerstatning er utbetalt. Til orientering tar det 3-4 mnd å få tilsagn, deretter utbetales ikke noe før tiltaket er fullført og utbetalingsanmodning med dokumentasjon er innsendt. Det settes vilkår om tilbakebetaling av lånet etter 5 mnd.

2 - Tilskudd til veilag eller lignende for å få dekket udekkede utgifter fra Statens naturskadeordning (egenandeler og evt. avkortninger)

Det finnes i dag ingen samlet oversikt over skader på vei utover kommunale veier. Noen veilag der private veier også er adkomst til fastboende (inkl. aktive gårdsbruk) har meldt fra om skader og /eller søkt naturskadeerstatning. Det anslås at det i alle fall er 3-4 større private veier med omfattende skader. Kjente skader på disse varierer mellom kr 500 000 og kr 1,5 millioner, for skogsveier /veier uten daglig bruk er omfanget ikke kjent.

Egenandelene utgjør ofte betydelige beløp for større tiltak. For en utbedringskostnad på kr 500 000 blir det kr 90 000 i egenandel, for en utbedringskostnad på kr 1,5 millioner blir det kr 240 000 i egenandel. Det er ellers få «avkortninger» som gjøres i Naturskadeerstatninga:
· For skader som ikke er direkte forårsaket av ekstremvær, som skred /utglidning /flomskader, men bare indirekte gjennom f.eks. at tette /overbelasta stikkrenner på annet sted har ført til erosjonsskader pga rennende overflatevann
· For skader som dekkes av privat forsikring (eller kunne ha vært forsikret)
· For skader som går utover utbedring /gjenoppretting, inkl. egen delsøknad om 20 % dekning av mindre sikringstiltak, som f.eks. større dimensjon på stikkrenner mv.

Tilskudd til veilag er også å regne som utgift i driftsregnskapet jfr. regnskapsforskriften § 2-4 Tilskudd til andres investeringer. Bevilgningen må gjøres fra disposisjonsfondet innenfor rammene i kommuneloven § 14, og det er formannskapets innstilling at det settes av 3 mill. kr. Det anbefales at det settes en grense på inntil 500 000 kr pr. veilag som kommunens støtte, slik at flere veilag kan få tilskudd samtidig som de får dekket egenandelen.

Gjennom EØS avtalen er det vedtatt at forbudet mot offentlig støtte til private foretak /næringsmessig støtte ikke får anvendelse på støttebeløp opp til 200 000 euro fordelt over tre regnskapsår («bagatellmessig støtte»). Veilag er ofte organisert som tingrettslige sameier /lag /forening, men kan også være selskapsformer som BA, DA eller SA. Kommunen må avklare forholdet mellom tilsagn og lovverk, men er som ellers avhengig av at søker selv opplyser om samlet mottatt offentlig støtte.

Slik ordningen er beskrevet kan slike søknader tidligst behandles etter at vedtak om naturskadeerstatning er gjort slik at en vet hvor mye som støttes eller ikke, og kopi av vedtaket må følge søknaden eller ettersendes. Som med andre offentlige tilskudd inkl. naturskadeerstatning kan tilsagn om tilskudd ikke utbetales før tiltaket er gjennomført, og utbetalingsanmodning med dokumentasjon på kostnad er sendt kommunen. For mye utbetalt tilskudd kan kreves tilbakebetalt, dersom endelig kostnad er mye lavere enn kostnadsoverslaget, det er i samsvar med generell forvaltningspraksis for offentlige tilskudd.

Rådmannen ber også om at formannskapet endrer ordlyden «eller lignende» slik at den definerer hva som kan støttes på en presis måte som sikrer likebehandling mellom sakene, og tilsvarende å avgjøre hvilke type tiltak som kan støttes. Kommunen må legge vekt på samme vurdering som Statens naturskadeordning gjør, i tillegg vil det være aktuelt med en form for gradering av søknadene i forhold til samfunnsnytten av tiltaket og objektet som settes i stand.

